
MINISERIE:

Nådeløse rivaler




Louise Fuller

var en skikkelig guttejente som hatet rosa og alltid ville være prinsen, ikke prinsessen. Nå liker hun å skildre heltinner som ikke er bare er pene nikkedukker, men sterke, troverdige kvinner. Før hun ble forfatter, studerte hun litteratur og filosofi og jobbet som journalist i lokalavisen. Hun bor i Tunbridge Wells med sin kjekke mann Patrick og deres seks barn.

 




Nådeløse rivaler

Velkommen inn i en verden der ambisjoner kolliderer med uimotståelig lidenskap. I Nådeløse rivaler får du lese om alt fra opphetede diskusjoner på møterommet til livsomveltende hemmeligheter. Denne serien er full av eksplosiv kjemi, drama og uventede vendinger, og er perfekt for lesere som liker lidenskapelige maktkamper. Dette er andre og siste bok i serien.

 




1

Harris Carver stirret vantro på telefonen. Talemeldingen fra Sydney Truitt, hackeren han hadde ansatt for å finne åndsverkene hans på Tiger McIntyres server, var kort og konsis.

«Beklager, jeg klarte det ikke.»

Stemmen hennes hørtes like anspent ut som han følte seg, men så hadde hun også nettopp vinket farvel til en betydelig honorar. Men det hadde vært avtalen. Ingen resultater, ingen honorar.

Tiger hadde stjålet tegningene til en borekrone fra ham for å lage sin egen prototype. Tiger McIntyre. Hans største rival.

De kunne ha vært allierte. De hadde vært bestevenner på universitetet.

Da han vokste opp med halvsøsken som hadde begge foreldrene i hjemmet, hadde han alltid følt seg som en ulempe, en byrde. En outsider. Men han og Tiger hadde de samme interessene, den samme viljen til å lykkes. De hadde vært som brødre.

Det hadde han i hvert fall trodd helt til kjæresten hans var utro med Tiger. Han hadde vært nitten år, blind av sjalusi og følelsen av svik, så selvfølgelig hadde han slått ham. Tiger ble ikke kalt Tiger uten grunn, så han hadde naturligvis slått Harris tilbake, og det hele hadde eskalert. Dekanen hadde blandet seg inn, og det endte med at Tiger ble utvist.

Siden da hadde alt de hadde planlagt blitt til virkelighet. De var forretningsrivaler nå, og som to rovdyr kretset de rundt hverandre, holdt avstand, men var alltid oppmerksomme på den andres bevegelser. Det hadde vært til å holde ut helt til Tiger stjal fra ham. Han hadde alltid folk som holdt et våkent øye med de største rivalene hans, og borekroneprototypen hørtes nærmest identisk ut.

Han hadde vært rasende. Under påskudd av å ville oppgradere sikkerhetssystemene hadde han fått folkene sine til å kontakte en hacker: Sydney. Men i virkeligheten var han ute etter hevn. Sydney, eller rettere sagt de udugelige brødrene hennes, trengte penger, og derfor hadde han tilbudt henne en fristende stor sum for å hacke Tigers system og finne IP-adressen hans. Han hadde planlagt å ruinere Tiger ved å avsløre tyveriet, men nå hadde han ingenting. Ingen bevis. Ingen mulighet til å hevne seg.

Utenfor syntes nymånen å flire hånlig til ham, og han stirret rasende på den. Den minnet ham om farens uttrykksløse, uforstående ansikt når han så på Harris. Som om han snakket med en fremmed og ikke med sønnen sin.

Den gangen hadde ikke utdannelsen og den påfølgende karrieren føltes som et bevisst valg, men nå kunne han innrømme, i hvert fall overfor seg selv, at det delvis hadde vært drevet av et håp om at det ville bringe ham nærmere astronautfaren. Det hadde det ikke gjort. Faren hadde vært interessert i vitenskapen og ingeniørkunsten, men ikke vært stolt eller glad for at sønnen hadde valgt å følge i hans fotspor.

Han stirret tvers gjennom rommet og så på regnet som rant ned vinduene. Det fikk ham til å føle det som om han holdt på å drukne, og brått reiste han seg opp. Det han trengte, var å komme seg ut av denne leiligheten, ut av Manhattan og finne en kvinne som, i likhet med ham, var ute etter å fortape seg i et anonymt one-night-stand.

Det tok ham ti minutter å få på seg jeans, T-skjorte og en slitt skinnjakke som han ikke hadde hjerte til å kvitte seg med. Den hadde vært med ham siden lenge før forretningene hans hadde tatt av for alvor.

Han tok banen inn til sentrum. Da han kom opp på gateplan igjen, hadde regnet gått over til lett duskregn. Han ante ikke hvor han skulle, men det føltes godt å gå rundt uten livvaktene. Risikoen for at noen skulle gjenkjenne ham var liten. Han var jo ikke akkurat en filmstjerne.

Ikke at han ikke fikk sin del av kvinnelig oppmerksomhet. Mer enn nok, tenkte han da han gikk forbi et par kvinner som begge kikket på ham og smilte innbydende.

De var pene, men det var for enkelt, tenkte han mens han fortsatte å gå. Det han ønsket seg, var friksjon. Noe som gnagde og sved litt, akkurat nok til å gi ham noe annet å fokusere på enn smerten og frustrasjonen i brystet.

Han saktnet farten. I ukene som fulgte ville han lure på hva som fikk ham til å stoppe opp. Fra utsiden så ikke stedet særlig fristende ut. Inngangen lå en trapp ned, og det sto ikke noe navn over den. Men så hadde han hørt det, en svak, men stødig basslinje som pulserte i takt med hjerteslagene hans. Han rygget tilbake og gikk ned trappen. Idet han åpnet døren, traff lyden og varmen ham som en vegg. Baren var stappfull.

I den ene enden av lokalet satt et utdrikningslag og hoiet og fniste rundt en av de gammeldagse jukeboksene. På den andre siden av baren var det en diger TV-skjerm, og en stor gruppe menn satt og stirret opp på de to bokserne som sloss mot hverandre. Det var selvsagt tittelkampen i tungvekt i kveld. Ikke rart at det var så fullt her inne.

Det var perfekt. Alt sammen. Støyen, lukten av varme, opphissede kropper og billig alkohol, og det beste av alt: Ingen kjente ham. Her i denne baren uten navn fantes det ingen fortid eller fremtid, bare en nåtid fylt av muligheter. Han nølte et øyeblikk, og så sluttet han seg til køen foran bardisken.

«Unnskyld meg …»

Han flyttet seg automatisk for å slippe kvinnen forbi. En liten, nett brunette med sminkede øyne og lys leppestift. Den ermeløse, blomstrete kjolen fikk ham til å tenke på de siste sommerdagene, og så hadde hun en liten tatovering på skulderen av et eple det var tatt en bit av.

Hun snudde seg. «Hva vil du ha å drikke?»

Først skjønte han ikke at hun snakket til ham. Han var for opptatt med å prøve å plassere aksenten hennes – hun var amerikaner, men det var en antydning til noe annet, britisk kanskje? Men så kjente han blikket hennes, og den dunkende musikken så ut til å hoppe over en takt da øynene deres møttes.

Hennes var grønne og smale som kattens, og utålmodige, innså han med et rykk da blikket hans festet seg på den myke, rosa munnen hennes. Jeg vil ha deg, tenkte han. Han kremtet. «Vil du spandere en drink på meg?»

Hun trakk på skuldrene. «Du ser tørst ut, og jeg blir nok servert før deg, så jeg tenkte jeg skulle tilby det, men hvis du gjerne vil vente …»

Lykke til med det, tenkte han da hun dukket under armen hans. Hun nådde ham bare til skulderen, så sjansen for at hun skulle tiltrekke seg bartenderens oppmerksomhet var lik null, mens han …

«En San Alvaro. Og en Coughlan.»

Bartenderen stanset opp som om han hadde blitt skutt med en strømpistol.

Kvinnen kastet et blikk tilbake på ham. «Siste sjanse.»

«Jeg tar det samme», sa han.

Hun vippet tilbake på hælene, og det grønne blikket sveipet vurderende over ham – kritisk, innså han. Og det var ikke så mye en nyhet som det var en utfordring.

«Det blir to av hver», sa hun til bartenderen. Han benyttet anledningen til å beundre det mørke, silkeaktige håret som falt over skuldrene hennes.

«Feirer du noe?»

Ansiktet hennes stivnet en anelse. «Nei, jeg trenger bare å slippe meg løs.»

«Jeg kan ta det.» Han lente seg frem, men hun holdt allerede frem telefonen for å betale.

«Det er gjort. Her.» Hun rakte ham flasken og shotglasset. Hun hadde små, slanke fingre, og håret var ikke bare brunt, men hadde nyanser av rødt og gull.

«Så la meg ta neste runde», sa han, og beveget seg ubevisst nærmere.

Leppene hennes skilte seg og viste små, hvite, jevne tenner, og hun stirret på ham et øyeblikk. «Det trenger du ikke å gjøre. Jeg fører ikke regnskap.»

«Kanskje du burde gjøre det.»

Øynene hennes var veldig grønne, og pulsen hans steg uten grunn da hun holdt blikket hans.

«Greit, jeg skal føre regnskap, og når jeg har bestemt meg for hva jeg vil ha, skal jeg si fra», sa hun med den hese stemmen som fikk kroppen hans til å føles løs og rastløs, men likevel mer anspent enn han noen gang hadde følt seg.

«Vi ses», sa hun brått, og før han rakk å svare, hadde hun forsvunnet i mengden. Etter et øyeblikk trakk han på skuldrene og gikk bort til gruppen av menn som glodde på TV.

En time senere så han fortsatt på den. Han likte sport, men tankene hans var egentlig ikke på kampen. Igjen og igjen spilte han av øyeblikket da den lille brunetten med de freidige, grønne øynene hadde snudd på hælen og latt ham stå der.

«Vi ses», hadde hun sagt. Han så mot baren igjen, slik han hadde gjort omtrent hvert femte minutt siden hun hadde gått fra ham.

Men det var ingen tegn til henne.

Fingrene hans strammet seg rundt flasken. Han kunne ha tatt til takke med en annen kvinne. Men han ville ikke ha det de tilbød. Akkurat nå var han kun interessert i én kvinne.

En av bokserne, den regjerende mesteren, gjorde et utfall, og tilskuerne brølte av begeistring da utfordreren snublet bakover. Da han så bokseren krølle seg sammen, følte han en bølge av dyrisk tilfredsstillelse, nesten velbehag, men det var ikke nok.

Og så kjente han det.

Kjølig, konsentrert, målbevisst. Den søkte ham. En stråle, bortsett fra at de ikke fantes utenfor science fiction. Nei, dette var som månens gravitasjonskraft på havet. Eller kanskje det ikke var det, tenkte han da han snudde seg. Kanskje det var noe som hadde mindre med fysikk og mer med biologi å gjøre.

Hun sto ved døren og stirret på ham. Hun iakttok ham. Ventet. På ham.

Et øyeblikk kunne han ikke røre seg, men så reiste han seg og banet seg vei gjennom folkemengden. Han stoppet akkurat langt nok unna henne til at han ikke kunne gi etter for trangen til å trekke henne inntil seg og kysse henne grådig.

«Jeg har bestemt meg», sa hun langsomt. «Jeg vet hva jeg vil ha nå.»

Han ble plutselig tørr i munnen. Hun snakket åpenbart om en drink. Men han visste at hun ikke gjorde det. Men han trengte å høre henne si det. Han møtte blikket hennes. «Det samme?»

Et øyeblikk svarte hun ikke, og han kjente et snev av panikk for at han hadde misforstått, men så tok hun et skritt bakover og skjøv døren opp.

«La oss finne et rom.»

Det var en invitasjon eller en utfordring. Kanskje begge deler. Uansett spilte det ingen rolle, for svaret var ja, og med hjertet dunkende mot ribbeina strakte han seg etter hånden hennes.

*

Eden kjente gulvet tippe under føttene da han tok hånden hennes. Fingrene hans var varme, grepet var fast, og den trælete håndflaten fikk blodet til å banke i kroppen hennes da de forlot baren.

Utenfor regnet det kraftig. Folk løp mot banen, gikk utenom sølepytter og klamret seg til hettene sine. Men hun registrerte det knapt. Siden hun gikk inn i baren tidligere, hadde hun knapt registrert noe. Bortsett fra ham. Hun hadde lagt merke til ham med en gang. Ville ha ham også. Hvem ville ikke det?

Han så eldre ut enn henne, kanskje i begynnelsen av trettiårene, og han var høy og bredskuldret og lyshåret. Det var noe ved holdningen hans da han sto ved bardisken som minnet henne om et vakkert rovdyr.

For han var selvsagt også umåtelig og sjokkerende vakker.

Han snudde seg for å se på henne, og de skifergrå øynene hans møtte hennes idet han trakk henne inn under en butikkmarkise, presset henne inntil seg og la munnen sin mot hennes. Magen hennes trakk seg sammen da han skilte leppene hennes og lot tungen smette inn og møte hennes. Hun ble lamslått av råskapen i begjæret hans, sulten hans. Og hennes egen.

Hun glemte at de var på gaten og at det regnet og at hun ikke visste hva han het, for uansett hva det var han gjorde med munnen og hendene, føltes det som om han gjorde krav på henne. Minnet henne på at hun var hans.

Han trakk seg tilbake og stirret ned på henne så lenge at hun ikke fikk puste. Så tok han hånden hennes og begynte å føre henne tilbake samme vei som de hadde kommet.

Hun kjente en bølge av panikk. Hadde han ombestemt seg? Fingrene hennes strammet seg rundt hans og trakk hardt nedover.

Han stoppet og snudde seg.

«Hva er det du gjør?» spurte hun.

Han rynket pannen. «Jeg trenger kondomer.»

«Det går bra. Jeg har noen i vesken.»

«Det ligger et hotell der borte på hjørnet. Jeg så det da jeg gikk forbi. De har kanskje et rom», sa han og sulten i stemmen hans sendte et forventningsfullt gys gjennom henne. Hun hadde gått inn i baren for å komme seg ut av stormen. Men det var en storm i øynene hans som hun hadde lyst til å kaste seg ut i.

Det hadde vært en vanskelig uke, og det var godt at folk bare så det ansiktet hun valgte å vise verden. Ingenting av det hun følte hadde vært synlig, og det var flaks, for inni henne hadde alt vært et salig kaos. Hun skulle ha kommet over Liam. Og det var hun. Selv om han tilbød henne gull og grønne skoger, ville hun ikke ta ham tilbake, men det var en del av henne som fortsatt følte seg knyttet til ham. Til det de hadde hatt.

Han burde ikke ha sendt henne en melding.

Hun burde ikke ha lest meldingen. Eller sett på det medfølgende bildet. Var han fullstendig hjerteløs? Dumt spørsmål, tenkte hun og husket Liams kjekke ansikt og det selvsikre blikket hans. Han hadde ikke noe hjerte. Det var derfor han kunne sende et bilde av den nye babyen sin til kvinnen han hadde løyet for. Kvinnen som hadde elsket ham og hatt en spontanabort kort tid før han hadde slått opp med henne.

«Ja», sa hun, og han tok hånden hennes, og de begynte å løpe.

Hotellet hadde rom. Resepsjonisten brydde seg ikke om at de ikke hadde bagasje, men dette var jo New York om høsten. Sannsynligvis var det stadig forelskede par som tumlet inn dørene som høstløv.

Ikke at de var forelsket. Dette handlet utelukkende om sex, og det var akkurat det hun trengte at det skulle handle om. Hun så på mens han stakk inn nøkkelkortet i låsen på døren til rommet deres. Rommet deres. Som om de var et par.

Det rare var at det faktisk føltes som om de var det. I det øyeblikket blikkene deres hadde møttes i baren, hadde det vært som om han kunne se inn i sjelen hennes. Det føltes som om han så henne, kjente henne. Eller kanskje var det fordi han ville kjenne henne, vite alt om henne, og hun hadde en plutselig, latterlig trang til å legge alle hemmelighetene sine frem for ham.

«Har du ombestemt deg?»

Stemmen hans avbrøt tankene hennes, og hun snudde seg og så opp på ham. «Nei.» Hun ristet på hodet, og han skjøv døren opp slik at hun kunne gå inn i rommet.

Det var lite, men rent, med bare tre møbler. Et sminkebord med speil, en stol og en seng. Men det var alt de trengte. Hun hørte døren lukke seg og snudde seg mot ham. I et øyeblikk stirret de bare på hverandre. Så tok han et skritt frem, armen gled lett rundt livet hennes, og han vippet ansiktet hennes opp mot sitt og kysset henne.

Begjæret eksploderte i henne. Smaken av ham gjorde henne svimmel. Det hadde ingenting med whiskyen å gjøre. Hun kjente smaken av hans behov for henne, og det var berusende. Han føltes utrolig. Hard og glatt, og hun ville kjenne mer. Det ville han tydeligvis også, for hendene hans beveget seg raskt over henne, på en vei som var like kronglete som den var potent.

En skjelvende nytelse danset over huden hennes, og hun presset seg hjelpeløst mot kroppen hans, hoftene hennes møtte hans, brystvortene stivnet da de streifet brystet hans. Hun famlet etter knappen i buksene hans. Han rev munnen vekk, trakk T-skjorten over hodet, kneppet opp buksene og dyttet dem nedover lårene.

«Jeg vil se deg naken», sa han hest, pusten hans var varm mot munnen hennes, og fingrene hans fant glidelåsen i kjolen hennes.

Hun trakk seg tilbake. «Nei, ikke på denne måten. Jeg vil at du skal se på mens jeg kler av meg.»

Pupillene hans videt seg ut, og en muskel spente seg i kjeven hans. Bedre, tenkte hun. Hun ville at han skulle se på, vente, ville ha henne like mye som hun ville ha ham.

Hun lot kjolen gli ned fra skuldrene og tråkket ut av den. Fingrene hennes strakte seg bak ryggen for å løsne BH-en. Nå beveget han seg, gikk sakte, men målbevisst mot henne, øynene hans forlot ikke hennes. Han stanset foran henne.

«Jeg tar meg av det herfra», sa han. Munnen hans fant hennes igjen, hendene hans lå rundt livet hennes, og kroppen hans var varm og hard mot hennes. Blodet dunket i ørene hennes da han løftet håret hennes bort fra nakken og kysset henne nedover halsen og så ned til de svulmende brystene hennes. Leppene hans lukket seg rundt først den ene, så den andre brystvorten, og hun spente ryggen og presset seg mot ham, fortapt i følelsen av den åpne munnen hans, tungen hans, den varme pusten hans og varmen fra kroppen hans.

Han beveget seg nærmere igjen, nær nok til at hun kunne kjenne det insisterende presset av ereksjonen hans mot magen og kroppen svarte med en dunkende varme og fuktighet mellom lårene.

Som om han også kunne føle det, gled den ene hånden nedover kroppen hennes. Fingrene hans presset seg inn under linningen på trusen hennes, nedover … De stoppet, og hun holdt på å skrike av frustrasjon, men så la han hånden over kjønnet hennes og lot tommelen streife den harde klitorisknoppen hennes. Hun lente seg tungt inn mot ham, munnen søkte hans mens hun grep etter den tykke ereksjonen hans. Han føltes fantastisk. Hard og solid, med en livskraft som rykket til i takt med hjertets stampende slag.

Han utstøtte en lav lyd og skjøv hånden hennes forsiktig vekk for å rulle på et kondom. Hun gispet da han trakk ned trusen hennes og snudde henne rundt slik at hun sto med ansiktet vendt bort fra ham, mot speilet.

«Det er din tur til å se på», hvisket han mot halsen hennes. «Ta på deg selv.» Han dyttet fingrene hennes mot trekanten av krøller mellom lårene, og hånden hans dekket hennes mens hun gjorde som han ba om, mens den andre hånden hans grep om hoften hennes og presset lemmet mot baken hennes. Han føltes så hard, men hun ble mykere, ble flytende, hele kroppen hennes lengtet etter noe bare han kunne tilfredsstille.

Han nappet henne i halsen, men bet ikke, lot bare tennene streife den myke huden, betraktet henne intenst som om hun var det mest fascinerende han noen gang hadde sett, og det var nær ved å få henne til å komme.

«Vent», sa han, tonen var både kommanderende og beroligende. «La det bygge seg opp.»

Han lekte med brystene hennes, trakk forsiktig i brystvortene, og hun grep tak i sminkebordet, klynket og ville ha mer.

«Nå …» sa hun hest. «Jeg trenger deg nå.»

Hun kjente forandringen i ham da kontrollen hans brast. Han skilte beina hennes, og plutselig trengte han seg inn i henne, beveget seg rytmisk, kroppen hans løftet og vugget henne som en sterk strøm på havet, hånden hans grep om skulderen hennes, fingrene hans strøk klitoris slik at hun ønsket å smelte sammen med ham.

Et skrik steg opp i halsen. Hun vred seg nærmere, desperat etter ham, mens noe varmt og vått og utålmodig svulmet opp inni henne og sammentrekkende og …

Eksplosjonen av nytelse traff henne med en slik kraft at det i et øyeblikk var umulig å gjøre annet enn å henge der, anspent, utenfor kroppen sin og likevel så mye en del av hans at hun kunne kjenne hjertet hans hamre mot ryggen.

Dette var mer enn nytelse, det var ekstase, og den ble enda sterkere da han støtte raskere og hardere inn i henne. Hun ble kastet rundt av bølgene hans, steg opp og sank ned igjen og igjen.

*

Eden våknet i mørket av en bilalarm. Hun trodde det var en annen type alarm og strakte seg etter telefonen, men innså at hun hadde tatt feil. I noen sekunder ante hun ikke hvor hun var, eller hvordan hun hadde havnet der. Men så fornemmet hun mannen som sov ved siden av henne og husket alt.

Hvert eneste herlige sekund.

Hun presset hånden mot munnen for å kvele et stønn, og for å hindre seg selv i å strekke ut hånden og vekke ham. Hun kunne ikke be om mer, og ikke fordi det ville være uhøflig å gjøre det, men fordi hun ærlig talt ikke visste om hun ville klare å stoppe hvis hun rørte ved ham.

Hun kunne ikke gjøre det igjen. Hun kunne aldri tillate seg selv å trenge noen på den måten, ikke engang for sex. Ikke etter det som hadde skjedd med Liam. Selv om det var så lenge siden det var slutt mellom dem, hadde det vært et sjokk å få vite at han var blitt far. Til tross for den lille skjermen på telefonen hadde hun kunnet se likheten mellom ham og babyen. Han hadde sett lykkelig ut, og hun visste at det gjorde henne til en smålig person, men hun hadde hatet ham for det. Hatet at han nå hadde det hun hadde mistet. Hatet ham for at han beviste for henne at hun ikke var genetisk programmert for intimitet og varighet.

Det var derfor hun ikke hadde tenkt å vekke denne mannen nå. Denne vakre fremmede som hadde åpnet henne med sin myke munn, boret seg inn i henne med sitt harde blikk og sin enda hardere kropp. Berøringen hans hadde vært så overveldende og besettende. Mens hun stirret ut i mørket, kunne hun fremdeles kjenne avtrykket av hendene hans på magen, hoftene og mellom lårene.

Hun stirret ned på ham, så brystkassen hans heve og senke seg, forsøkte å huske detaljene i ham – den markerte kjeven, de latterlig lange øyevippene, de veldefinerte musklene – og ønsket å holde fast ved ham så lenge hun kunne, i hvert fall i tankene.

Hun hadde vokst opp hos moren og bestemoren, to alenemødre med store hjerter og dårlig dømmekraft når det gjaldt menn. Den typen menn som ikke var ute etter kjærlighet eller forpliktelser. De kunne være der i et par dager eller uker, kanskje til og med måneder, men så dro de igjen, for «du kan ikke fange det som ikke vil bli fanget». Det var det bestemoren pleide å si når moren satt og gråt på verandaen igjen og så baklysene på enda en bil forsvinne nedover gaten.

Da hun vokste opp og så på fra sidelinjen, hadde hun vært sikker på, slik barn kan være når det gjelder ting de ikke helt forstår, at hun kom til å finne et stabilt, kjærlig og respektfull forhold når hun ble voksen. Men hun hadde tatt feil. For nå visste hun at kjærligheten var et spill som man ikke kunne vinne uten å kjenne reglene. Og det gjorde hun ikke.

Men nå hadde hun nye regler. Bedre regler.

Liams svik og det hjerteskjærende tapet av barnet var noe som aldri måtte gjenta seg. Det ville hun ikke holde ut. Det var bedre å innse realitetene, som var at Fennell-kvinner ikke tiltrakk seg den typen menn som ønsket ekteskap, langvarige forhold eller eksklusivitet.

Nå for tiden betydde intimitet for Eden sex, ikke kjærlighet og i hvert fall ikke ekteskap. Hun hadde et kontor i London og hadde nettopp åpnet et annet i New York, og hun var i ferd med å bygge opp en liste med velstående, internasjonale klienter som holdt henne i konstant bevegelse rundt om i verden. I tillegg hadde hun en avtale om regelmessig korttidsleie på de samme hotellene, noe som føltes som noen faste holdepunkt. Det var faktisk alt hun orket. En dypere forpliktelse ville bare understreke mangelen på det ved andre sider av livet hennes.

Men det som hadde skjedd kvelden før hadde hatt en større virkning på henne enn man skulle tro. Hun hadde aldri trodd at to kropper som smeltet sammen kunne frembringe en slik lidenskapelig åpenhet. Han hadde selvfølgelig ikke visst at hun åpnet seg for ham, ikke bare fysisk, men også følelsesmessig, og slapp ut all forvirringen og spenningen og uroen fra de siste dagene.

Det var det hun hadde gjort, men bare fordi det var en barriere av anonymitet mellom dem. Men nå måtte hun gå. For det føltes som om hun hadde gitt ut for mye av seg selv, og sist gang det hadde skjedd, hadde verdenen hennes gått i grus. Hun kledde stille på seg og tvang seg selv til å gå uten å se seg tilbake.

Hun gikk ut av heisen og bort til resepsjonen. Det var en annen resepsjonist, noe som gjorde det litt lettere å gjøre det hun trengte for å bygge opp igjen barrierene hun hadde latt falle, og så dyttet hun opp dørene og gikk ut i den kjølige morgenluften.

Utenfor var det stille og rolig. Det hadde sluttet å regne, men himmelen var spraglete lilla, med striper av gull som omslaget på et av morens gamle glamrockalbum. Vanligvis likte hun å våkne ved daggry. Hjemme trakk moren og bestemoren nesten aldri for gardinene, og hun syntes stillheten i disse timene var behagelig kjent. Men ikke i dag. Av en eller annen grunn fikk de første bleke solstrålene som krøp nedover bygningene, alt til å føles forlatt og øde.

Hun følte seg forlatt, noe som var latterlig fordi hun hadde forlatt ham. Hennes navnløse elsker. Da hun så ham for seg i sengen, kjente hun et stikk under ribbeina som var så intenst og skarpt at hun måtte strekke seg ut og støtte seg mot en lyktestolpe.

Han var en fremmed. Hun visste ikke engang hva han het. Han visste ikke hennes navn heller, men han hadde rørt ved henne som om han kjente henne. Som om hun var hans. Og hun hadde ønsket å være hans. Hun ville brenne i ilden han hadde sluppet løs. Det ga ingen mening for henne å føle det slik.

Det var bare sex. Men hun hadde hatt «bare sex» før, og det hadde ikke føltes slik. Før, med andre menn, hadde det vært øyeblikkelig tilfredsstillelse og blitt like øyeblikkelig glemt. Og i går kveld burde det ikke ha vært annerledes. Men selv om hun aldri kom til å se ham igjen, visste hun at hun ikke ville glemme ham.

Ikke tenk på det. Ikke tenk på ham, sa hun til seg selv. Bare gjør det du alltid gjør. Ikke se deg tilbake. Bare fortsett å gå …

Det hadde begynt å regne igjen, og hun kjente et stikk av lettelse, og noe som lignet anger. Men hvis ikke det var et tegn på at hun skulle fortsette å gå, visste hun ikke hva som var det, og mens hun slo opp kragen på jakken, begynte hun å gå raskt nedover gaten mens hun holdt blikket festet på sprekkene i fortauet.

